b'\n_START_ARTICLE_\nTitanofestivalen\n_START_PARAGRAPH_\nTitanofestivalen er en norsk musikkfestival med gammeldansmusikk, grunnlagt i januar 1979. Grunnleggere var ringerikingene Harald Henschien jr. og trekkspillvirtuosen Sigmund Dehli. Den f\xc3\xb8rste festivalen ble holdt i Skj\xc3\xa5k i Gudbrandsdal i juli samme \xc3\xa5ret. Fra 1980 arrangerte ogs\xc3\xa5 festivalen NM i gammeldansmusikk, og etter hvert ble det tildelt flere NM-titler innen ulike sjangre av gammeldansmusikken.\n_START_SECTION_\nTitano-navnet\n_START_PARAGRAPH_\nFestivalnavnet \xc2\xabTitano\xc2\xbb stammer fra Italia og har n\xc3\xa6r tilknytning til merkenavnet Titano, som er et trekkspillmerke. Henschien fikk gjennom en avtale med Titanofabrikken retten til \xc3\xa5 bruke navnet i festivalsammenheng.\n_START_SECTION_\nFestivalen\n_START_PARAGRAPH_\nFestivalen engasjerte artister innen norsk og nordisk gammeldans. Fra midten av 1980-tallet ble ogs\xc3\xa5 rikskjendiser som Hjalmar \xc2\xabHjallis\xc2\xbb Andersen, H\xc3\xa5kon Brusveen og Arne Bendiksen engasjert i festivalen p\xc3\xa5 arrang\xc3\xb8rsiden. Av andre kjentfolk som har bidratt gjennom \xc3\xa5rene p\xc3\xa5 arrang\xc3\xb8rsiden kan nevnes Ivar Medaas, Knut \xc2\xabSputnikk\xc2\xbb Storbuk\xc3\xa5s, Kjell Kristian Rike m.fl._NEWLINE_Mot slutten av 1980-\xc3\xa5ra var festivalen blant de st\xc3\xb8rste musikkfestivalene i Norge. Foruten NM i gammeldansmusikk var festivalen kanskje mest kjent for sitt s\xc3\xa5kalte buskspill (uorganisert fri musikalsk utfoldelse p\xc3\xa5 festivalomr\xc3\xa5det)._NEWLINE_Festivalen ble som regel holdt p\xc3\xa5 et nytt sted hvert \xc3\xa5r, men fra f\xc3\xb8rste halvdel av 1990-tallet ble den lagt til Vinstra i Gudbrandsdalen.\n_START_SECTION_\nEierskap\n_START_PARAGRAPH_\nI 1997 solgte Henschien sine eierandeler i Titanofestivalen til et selskap eid av Vinstra kommune. Senere, i 2000, solgte ogs\xc3\xa5 Dehli sine eierandeler til samme selskap. Dette selskapet drev festivalen selv i noen \xc3\xa5r, f\xc3\xb8r den ble solgt til nye eiere. I 2006 var det Festival Arrang\xc3\xb8r, som gjennom driftsselskapet Titanofestival og arrang\xc3\xb8rselskapet Titanorettigheter DA, som eide Titanofestivalen. Etter 2006 har ikke Titanofestivalen blitt arrangert. Da var i alt 28 \xc3\xa5rlige arrangementer gjennomf\xc3\xb8rt.'